Bende-eenheid in W-Kaap het nou tolvrye nommer | Netwerk24
Deur Maygene de Wee 04 Mei 2019 09:29
Die polisie se bende-eenheid in die Wes-Kaap het nou sy eie tolvrye nommer waarop hulp ingeval van bendegeweld of 'n bendeskietery ontbied kan word.
Die nommer, 0800 66 42 64, is Vrydag geaktiveer.
Die Wes-Kaapse hoof van die bende-eenheid, genl.maj. André Lincoln, het Vrydag bevestig dat die nommer bestaan en dat die diens vir Wes-Kapenaars beskikbaar is.
Hy het ook gesê dat die nommer tolvry van landlyne of selfone af geskakel kan word.
"Alle inligting sal vertroulik hanteer word," sê hy.
Netwerk24 het self die nommer gebel om seker te maak dat dit bestaan en wel aktief is.
'n Polisiebeampte wat dit beantwoord het, het beaam dat die diens pas geaktiveer is. "Hier sal 24 uur 'n dag, sewe dae 'n week mense aan diens wees om die oproepe te beantwoord."
Die polisiebeampte het gesê een van hul versoeke aan die gemeenskap is om die regte straatname en plekname te gee. "Die res sal ons lede self doen."
Die inligting wat ontvang word, sal dan aan lede van die bende-eenheid wat aan diens is, gegee word om op te volg.
Lincoln sê hulle het besef dat daar 'n behoefte aan 'n nommer is waar mense direk inligting aan die bende-eenheid kan deurgee.